শর্টফিল্মটা আমরা কিন্তু করবোই, রীতু। এই বর্ষাতেই। ভিজতে ভিজতে চলে যাব কোথাও। মাসাঞ্জোর বা মেঘাতাবুরু। বাংরিপোশির বুড়িবালামের তীরেও যাওয়া যেতে পারে। দাসের হাড়ও ততদিনে শক্তপোক্ত হয়ে যাবে। তবে একটা মদ খাওয়ার সিন রাখিস কিন্তু। অরণ্যের দিনরাত্রির মত। তারপর আমরা সারারাত ধরে জঙ্গলের রাস্তায় হেঁটে যাব শর্মিলার গাড়ির হেডলাইটের সামনে পড়ে যেতে। টুকাইকে বলিস আমরা যখন বুড়িবালামের পাড়ে বসে একে অপরকে জড়িয়ে ধরে কাঁদবো, তখনই যেন ড্রোনটা ওড়ায়। ক্লোজ আপে ঝিরঝিরে বৃষ্টির মধ্যেও আমাদের চোখের জল দেখিয়ে ড্রোনটা আস্তে আস্তে উপরের দিকে উড়ে যেতে থাকবে। বৃষ্টি উপর থেকে আমাদের পরে ফুলের মত ঝরবে। আমরা ধীরে ধীরে ছোট হয়ে যাবো। আরও ছোট। আর ড্রোনটা আমাদের সব মনখারাপ, কান্না আর অন্ধকার নিয়ে বৃষ্টির ওপারে চলে যাবে। ড্রোন আর ভোকাট্টা ঘুড়ির মত ফিরে না আসলেও, টুকাইয়ের মোবাইলে সব সেভ করে দিয়ে যাবে।